PRAVILA KONKURSA

“NISOTEC testiranje proizvoda i pisanje recenzija”

**1. Opšte odredbe**

„NISOTEC testiranje proizvoda i pisanje recenzija“ (u daljem tekstu „Konkurs“) će se sprovesti po ovde utvrđenim pravilima (u daljem tekstu „Pravila“).

Konkurs počinje dana 12.03.2019. i završava se dana 21. 03. 2019. godine, prema sledećoj dinamici:

* U periodu od 12. 03. 2019. u 00:00:01 časova do 13. 03. 2019 23:59:59 časova, zbog tehničkih podešavanja, prijave će biti prihvatane u navedenim terminima
* od 14. 03. do 21. 03. prijave se prihvataju od 10:00:00 do 23:59:59 časova.

Konkurs se organizuje u svrhu promocije proizvoda Organizatora i to pakovanja brenda NISOTEC (dalje u tekstu Proizvodi).

U Konkursu ne učestvuju automobili stariji od 20 godina.

Konkurs se organizuje na teritoriji Republike Srbije, osim na teritoriji Kosova i Metohije.

Predmet Konkursa je izbor osobe koja je se prijavila u okviru Konkursa za testiranje i pisanje recenzija, a shodno pravilima Konkursa.

##### 2. Pravo učestvovanja na Konkursu

Pravo učešća na Konkursu imaju sledeća lica:

* lica koja su navršila 18 godina života,
* državljani Republike Srbije,
* sa prebivalištem na teritoriji Republike Srbije;

Pravo učešća na Konkursu nemaju sledeća lica:

* lica koja su u stalnom radnom odnosu ili su po drugom pravnom osnovu angažovana na radu kod Organizatora, kao ni njihovi bračni drugovi, roditelji i deca;
* lica koja su u stalnom radnom odnosu ili su po drugom osnovu angažovana kod pravnih i/ili fizičkih lica koja na bilo koji način učestvuju u organizovanju Konkursa i/ili imaju pristup podacima vezanim za priređivanje Konkursa, kao ni njihovi bračni drugovi, roditelji i deca.

**3. Faze Konkursa**

Konkurs se sastoji iz tri (3) faze i to Prve faze – prijavljivanje i registracija učesnika, druge faze – Slanje proizvoda Učesnicima i Treće faze – pisanje recenzija Učesnika.

**Prva faza – prijavljivanje i registracija učesnika**

Učesnik mora da se prijavi tako što mora da popuni podatke na sledećoj adresi: <https://www.nisotec.eu/sr-lat/nisotec-poklanja-motorno-ulje> (dalje u tekstu Web stranica) : ime i prezime, kontakt telefon, e-mail adresu.

Učesnik takođe mora da da saglasnost na Pravila Konkursa kao i korišćene njegovih podataka u skladu sa ovim Pravilima.

Svi podaci moraju biti istiniti i tačni.

U slučaju dostavljanja ne istinitih i ne tačnih podataka od strane korisnika, Organizator konkursa neće snositi odgovornost zbog nemogućnosti uručivanja Proizvoda ili šta slično.

Registracije u drugačijoj formi od one koja je navedena ili na bilo koji način sadrži nepravilno unete podatke, neće se smatrati ispravnim i neće učestvovati u Konkursu.

Svaki Učesnik može da se prijavi samo jednom kako ne bi došlo do zloupotrebe i ponovnog slanja Proizvoda istom Učesniku.

Prijavljivanje koja nije obavljeno na sajtu ne učestvuje u Konkursu.

Prijavljivanje se vrši na sledeći način:

Dnevno može da se prijavi maksimalno 10 učesnika i to prvih deset u predvidjenom periodu, prema opštim odredbama, svakoga dana trajanja konkursa. Nakon prijavljenih prvih 10 Učesnika, ostali potencijalni učesnici koji pokušaju da se prijave na sajtu NISOTEC dobiće poruku da je prijavljivanje za taj dan završeno i da pokušaju sledeći dan.

Prijavljivanje traje 10 dana od dana početka konkursa ili dok se ne prijavi prvih 100 Učesnika.

Ako nije prijavljen dovoljan broj učesnika za prvih 10 dana Konkursa, Konkurs se produžava za još toliko dana dok se ne prijavi prvih 100 Učesnika.

Ukupan broj učesnika u Konkursu iznosi 100 Učesnika.

Jedno lice može tokom Konkursa da ostvari pravo na jedno učestvovanje.

U slučaju da se isto lice prijavi na Konkurs dva ili više puta ne može da ostvari pravo na još jednu količinu Proizvoda za testiranje.

**Druga faza – slanje Proizvoda Učesnicima**

Nakon pravilne registracije lice postaje Učesnik.

Učesnika će kontaktirati lice zaduženo od strane Organizatora za aktivnost „NISOTEC recenzije“ radi dogovora o slanju i preuzimanju proizvoda NISOTEC.

Proizvodi se šalju brzom poštom preporučeno sa povratnom informacijom o prijemu paketa.

**Treća faza- pisanje recenzija Učesnika**

Pisanje recenzija učesnika konkursa, podrazumeva odgovore na pitanja definisanih formularom: „napišite recenziju“. Od toga 4 pitanja zahtevaju konkretne „da“ ili „ne“ odgovore na postavljena pitanja, jedno pitanje zahteva odgovor u vidu rečenice koja opisuje rad motora, potrošnju goriva i druga zapažanja vezana za performanse vozila u toku vožnje, jedno pitanje se odnosi na izbor benzinske stanice za nabavku goriva i jedno navodjenje korišćenja i iskustva vezana za korišćenje Nisotec proizvoda. Dodatno, još dva pitanja sa odgovorima „da“ ili „ne“ koja se odnose na pristanak dobijanja budućih obaveštenja o novim proizvodima i akcijama, kao i na pristanak korišćenja ličnih podataka

**Dodeljivanje proizvoda**

Učesnici koji su dali netačne podatke gube pravo na dalje učešće. Lica koja su dala netačne ili tuđe podatke isključivo odgovaraju za takvu zloupotrebu podataka.

Podaci o Učesniku Konkursa koji se prijave na Konkurs će biti objavljeni na Web stranici Organizatora kao i na bilo koji drugi način za koji Organizator eventualno smatra za shodno, uključujući i objavljivanje u svim medijima (elektronski, štampani, itd).

Organizator ne snosi odgovornost u slučaju da ne može da stupi u kontakt sa izabranim učesnikom iz razloga koji ne spadaju u odgovornost Organizatora ili Učesnik ne preuzme proizvode u roku predviđenom ovim Pravilima.

Ukoliko je iz ličnog dokumenta vidljivo da potencijalni Učesnik nije državljanin Republike Srbije, nema prebivalište na teritoriji Republike Srbije ili da nije punoletan proizvodi će se dodeliti prvom sledećem učesniku koji se prijavi na Web stranici.

Ukoliko Učesnik Konkursa postupi suprotno ovim obavezama, odnosno ne pruži potrebne podatke prilikom preuzimanja proizvoda, Organizator nije u obavezi da mu dodeli proizvode, u kom slučaju se proizvodi dodeljuju prvom sledećem Učesniku koji se prijavi na Web stranici.

U slučaju da Učesnik Konkursa nije u mogućnosti da proizvode iskoristi, nema pravo da istu prenese na treća lica, već će proizvodi biti dodeljeni prvom sledećem učesniku koji se prijavi na Web stranici.

Nagrada je neprenosiva. Osim Učesnika lično, nagradu će moći da preuzme osoba koja ima overeno (u sudu ili opštini) specijalno punomoćje od strane Učesnika kojim se ovlašćuje da preuzme nagradu, pri čemu se podaci o davaocu punomoćja moraju poklapati sa podacima iz dostavljenog predloga koji je nagrađen, kako bi se identifikovao Učesnik sa licem koje je davalac specijalnog punomoćja.

Učesnik mora da preuzme proizvode u roku 15 dana od dana kontaktiranja Učesnika, a ukoliko to ne učini u navedenom roku prestaju dalje obaveze Organizatora da preda proizvode.

Prilikom preuzimanja proizvoda Učesnika, odnosno osobe ovlašćene specijalnim punomoćjem, će potpisati izjavu o preuzimanju proizvoda.

##### Lični podaci

Učestvovanjem na Konkursu svaki Učesnik prihvata prava i obaveze iz ovih Pravila i daje svoju izričitu saglasnost da prima e-mail poštu, SMS poruke na mobilni telefon i telefonske pozive na fiksni broj telefona u vezi sa učestvovanjem na Konkursu i njegovom organizacijom, uključujući i saglasnost za primanje poruka i informacija u svrhe promocije Konkursa i proizvoda Organizatora.

Učesnici na Konkursu pristaju da se podaci i materijali koji sadrže lične podatke i zapise, koje stavljaju na raspolaganje Organizatoru i to putem prijave na Konkurs, čuvaju, beleže i objavljuju i na drugi način obrađuju isključivo u skladu sa zakonom i ovim Pravilima i u svrhu učešća na Konkursu, i isključivo od strane ovlašćenih lica zaposlenih kod Organizatora.

Učesnici pristaju da se njihova imena i lični podaci javno objave, bez vremenskog i teritorijalnog ograničenja, u skladu sa važećim propisima, kao što su: ime, prezime, slika, video materijal, izjave, zapisi i ostali podaci koji se odnose na njihovu ličnost a vezani su za Konkurs, mogu od strane Organizatora koristiti na način da se objave u štampanom, zvučnom, slikovnom i video materijalu bez dodatne naknade jer je ista uračunata u vrednost proizvoda i/ili prethodne saglasnosti učesnika, da mogu da se umnožavaju u neograničenom broju primeraka i ponovo objavljuju, kako za vreme trajanja tako i nakon isteka Konkursa, a sve u cilju promocije proizvoda Organizatora.

Učesnici na ovom Konkursu saglasni su da je sav materijal vlasništvo Organizatora, te se obavezuju suzdržati od bilo kakvih postupaka prema Organizatoru po osnovu prava korišćenja i/ili vlasništva navedenog materijala, sve u skladu sa važećim propisima.

##### Isključenje i ograničenje odgovornosti

Organizator ne odgovara za štetu koju pretrpi Učesnik, a koja je prouzrokovna isključivom radnjom tog lica, kao i radnjama trećih lica za koje Organizator ne odgovara.

Učesnik je dužan da poštuje uputstva Organizatora, te će biti isključivo odgovoran za nepoštovanje istih i eventualnu štetu koju tom prilikom prouzrokuju.

##### Pitanja u vezi Konkursa

Učesnici Konkursa mogu postavljati pitanja u vezi sa Konkursom na sledeći info mail www.nisotec.eu/sr-lat/kontakti

##### Završne odredbe

Konkurs se može prekinuti u slučaju da nastupe okolnosti za koje Organizator nije odgovoran, odnosno koje nije mogao predvideti, sprečiti, otkloniti ili izbeći, a koje bitno utiču na sprovođenje i realizaciju Konkursa.

Učesnici će o eventualnom prekidu Konkursa biti obavešteni putem Web stranice Organizatora www.nisotec.eu ili preko NIS FB stranice.

Sporovi u vezi sa vlasništvom nad prijavom za Konkurs neće uticati na pravilo po kome Organizator dodeljuje nagradu osobi koja se u smislu ovih Pravila smatra.

U slučaju spora između Organizatora i učesnika Konkursa nadležan je sud u Novom Sadu.

Ova Pravila objavljuju se na Web internet stranici Organizatora.